Tier klop by parlement om hulp aan | Netwerk24
Tier klop by parlement om hulp aan
Deur Owen Kock 10 April 2020 05:59
Tier Schoeman in aksie vir die Honda Heat teen die Canon Eagles in Februarie vanjaar. Foto: Getty Images
Schoeman (27), wat voorheen vir die Bulle en Cheetahs uitgedraf het, speel tans vir die Honda Heat en hy en sy vrou, Kendall, woon in Soezoeka.
“Ons het aanvanklik ons vlug (terug na Suid-Afrika) bespreek vir die 27ste Maart toe ons hoor die Topliga is afgelas. Toe die nuus van die inperking (in Suid-Afrika) bekend raak, is alle Emirates-vlugte gekanselleer.
"Toe bespreek ons nog ’n vlug met Etihad vir die 24ste, sodat ons by die huis kon kom voordat die inperking intree. Maar toe word dié vlug ook gekanselleer. So ons is nou vir die laaste meer as twee weke hier gestrand,” sê Schoeman.
“Ons is voortdurend in gesprek met die Suid-Afrikaanse ambassade in Japan en het geregistreer by die departement van internasionale betrekkinge as Suid-Afrikaners wat in die buiteland vasgekeer is. Ek het tot mense in die parlement getwiet om bewusmaking te skep,” sê hy.
What more can we do to get back to SA? We have filled in numerous forms with all our details. We have contacted the embassy everyday! Can we please get details about the government's plan to repatriate citizens?@PresidencyZA @CyrilRamaphosa @jsteenhuisen @carteblanchetv @eNCA
— TIER (@Paul_Schoeman) April 10, 2020
We want to get back to SA. Then we must go into quarantine for two weeks if we get there? Whereas if you are tested positive for corona in SA you can self isolate? Can we get some clarity about the repatriation of SA citizens?@PresidencyZA @CyrilRamaphosa @DIRCO_ZA @darrenbergman
Hy sê Covid-19-gevalle het laaste twee weke ernstig in Japan toegeneem en gevolglik is ’n noodtoestand daar afgekondig.
Schoeman sê hy en sy vrou gaan alles in die stryd werp om by die huis uit te kom.
“Ons almal is gesond, maar ons is bekommerd oor hoe skerp die verspreiding van die virus hier toeneem. ’n Mens hoor van ander se ervarings en voel bekommerd oor jou kans om dalk siek te raak in so ’n omgewing.”
Teen Donderdagoggend is 4 667 mense in Japan reeds positief getoets vir Covid-19, met 94 sterfgevalle.
Schoeman is uiteraard ook bekommerd oor sy familie in Suid-Afrika. Dis ’n wedersydse gevoel, maar hulle probeer almal positief bly in dié moeilike tyd.
So what is up with the policy's then ? Both of our flights were cancelled on short notice @etihad @EtihadHelp pic.twitter.com/mHD7LZjXot
— TIER (@Paul_Schoeman) April 6, 2020
“Ja hulle (familie) is kwaai besorg. Hulle wil net hê ons moet veilig en gesond by die huis kom. Ons praat amper daagliks, maar nie regtig oor die virus nie. Meer oor die boerdery,” sê Schoeman, wie se familie in die Oos-Kaap boer.
Schoeman was vir die afgelope Japanse seisoen deur die Heat gekontrakteer en hy hoop om weer na hulle te kan terugkeer.
Ander Suid-Afrikaners wat saam met Schoeman vir die Heat speel is die Springbok-slot RG Snyman en die stut Matthys Basson.
Meer oor: Tier Schoeman | Bloemfontein | Japan | Covid-19 | Rugby | Koronavirus | Gestrand | Flank | Cheetahs
Covid-19 tref ook Superrugby in Japan
Die Tier is terug in Schoeman se tenk
Tier een van voorste vegters in Pro14